Document ID: /roh_data/filtered/fineweb-2-filterrobots_roh.jsonl.gz/13862

Gia tar las tractativas da fusiun era quai cler che las localitads da l’administraziun communala dasperas la baselgia da Casti duessan esser mo ina soluziun temporara, ha ditg Daniel Albertin.
Las localitads actualas sajan mo per part adattadas. Uschia manchia per exempel in salv per sedutas surregiunalas, e la chanzlia communala saja da cuntanscher sur ina via taissa mo adattada per persunas fittas. Ins haja laschà far in studi, co che l’avegnir pudess vesair ora. Tenor il president communal da la vischnanca Albula/Alvra èsi l’idea, da far l’administraziun en il bajetg da la posta a la staziun. Anc quest onn duess vegnir scritta or ina concurrenza.